To zahtevo o vpisu sprememb glede laboratorija, ki je navedena v Prilogi B Direktive 85/5111, je namreč treba obravnavati glede na osrednji cilj te direktive, ki je učinkovito obvladovanje virusa slinavke in parkljevke, kar zlasti pomeni, da naj bi se ukrepi sprejeli takoj ob izbruhu bolezni. Glede tega je treba poudariti, da učinkovitost takega obvladovanja zahteva, da imajo javni organi možnost pravočasno opraviti diagnostiko za odkritje te bolezni. Če bi zaradi nevpisa sprememb, ki se nanašajo na laboratorij, omenjen v Prilogi B k Direktivi 85/511, v navedeno prilogo ta laboratorij vedno izgubil položaj vpisanega laboratorija, bi bili glede na navedena člena 11(1), prvi pododstavek, in 13(1), drugi pododstavek, Direktive 85/511 nacionalni organi zavezani zagotoviti, da ta laboratorij ne bo več opravljal testiranj do takrat, ko bo zadevna sprememba vpisana. Taka zahteva bi vodila v formalizem, ki lahko tem organom odvzame možnost, da imajo v bližini laboratorij za pravočasno odkrivanje virusa, kar bi bilo v nasprotju s ciljem obvladovanja virusa slinavke in parkljevke. Zato zahteva za vpis navedenih sprememb ne sme preseči tega, kar je potrebno za zaščito interesov, ki jih varuje, to je preprečevanje nevarnosti širjenja virusa med laboratorijskim testiranjem.

Direktivo 85/511 o uvedbi ukrepov Skupnosti za obvladovanje slinavke in parkljevke, kakor je bila spremenjena z Direktivo 90/423, je treba razlagati tako, da zaradi sprememb podatkov laboratorija, omenjenega v njeni Prilogi B, ki tja niso bile vpisane na podlagi postopka, predvidenega v členu 17 te direktive, laboratorij izgubi status laboratorija iz te direktive le, če lahko te spremembe vplivajo na varnost laboratorija glede širjenja virusa slinavke in parkljevke med testiranji, ki jih je izvedel, in če tako povečajo nevarnost, da bi se virus širil na dovzetne živali v bližini.

Tako so lahko ukrepi za boj proti slinavki in parkljevki iz člena 5 te direktive sprejeti na podlagi rezultatov laboratorija, ki ni naveden v Prilogi B te direktive. Dopolnilnost ukrepov za boj proti tej bolezni, ki so jih pristojni organi na podlagi člena 10(1) Direktive 90/425 pooblaščeni sprejeti, vključuje, da lahko navedeni organi sprejmejo ukrepe, ki so podobni tistim, ki so določeni v členu 5 Direktive 85/511, na podlagi enakih laboratorijskih izsledkov, kot so ti, na podlagi katerih so bili sprejeti ti ukrepi, in zato tudi na podlagi izsledkov laboratorija, ki ni omenjen v Prilogi B k Direktivi 85/511.

Ob upoštevanju cilja učinkovitega boja proti slinavki in parkljevki je namreč treba načine diagnosticiranja iz člena 2, drugi pododstavek, točka (c), Direktive 85/511 razlagati široko. V navedenem členu 2, drugi odstavek, točka (c) pa je uporabljen izraz „laboratorij“ brez kakršne koli druge opredelitve in v njegovem besedilu ni določeno, da so lahko ukrepi sprejeti le na podlagi izsledkov laboratorija, ki je vpisan na seznam Priloge B k Direktivi 85/511.

Direktiva 85/511 o uvedbi ukrepov Skupnosti za obvladovanje slinavke in parkljevke, kakor je bila spremenjena z Direktivo 90/423, ne nasprotuje temu, da država članica sprejme ukrepe za obvladovanje slinavke in parkljevke, določene v členu 10(1) Direktive 90/425 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi, na podlagi izsledkov testiranja, ki ga je izvedel laboratorij, ki ni omenjen v Prilogi B k Direktivi 85/511.

V kontekstu Direktive 85/511 o uvedbi ukrepov Skupnosti za obvladovanje slinavke in parkljevke, kakor je bila spremenjena z Direktivo 90/423, mora pristojni nacionalni organ upoštevati izsledke laboratorija s statusom laboratorija, vpisanega v Prilogi B k tej direktivi, in načeloma sprejeti ukrepe, določene s to direktivo, ali vsak drug ukrep, ki je nujen, ob upoštevanju nujnosti hitrega in učinkovitega obvladovanja slinavke in parkljevke. Pristojni organ lahko – zgolj če ima indice, ki vzbujajo resne dvome o zanesljivosti izsledkov takega laboratorija – ne sprejme takoj navedenih ukrepov. V takem primeru lahko uporabi zlasti drugo diagnosticiranje, ki te izsledke potrdi ali ovrže.

Ob upoštevanju resnih posledic, ki jih imajo za rejce odločbe, ki jih pristojni organ sprejme na podlagi člena 5 Direktive 85/511 o uvedbi ukrepov Skupnosti za obvladovanje slinavke in parkljevke, kakor je bila spremenjena z Direktivo 90/423, člena 2 Odločbe 2001/246 o določitvi pogojev za nadzor in izkoreninjenje slinavke in parkljevke na Nizozemskem, izdane na podlagi člena 13 Direktive 85/511 in člena 10(1) Direktive 90/425 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi, načelo varstva pravic obrambe za področje obvladovanja slinavke in parkljevke zahteva, da se naslovniki takih odločb načeloma postavijo v položaj, v katerem lahko učinkovito izrazijo stališča glede elementov zoper njih, na katerih temeljijo sporni ukrepi.

Kljub temu, ob dejstvu, da temeljne pravice, kot je spoštovanje pravic obrambe, ne pomenijo absolutnih pravic, ampak lahko vsebujejo omejitve, pod pogojem, da te omejitve dejansko ustrezajo ciljem splošnega interesa, ki jim sledijo zadevni ukrepi, in da glede na sledeni cilj ne pomenijo pretiranega in nesprejemljivega posega, ki bi omejeval samo bistvo tako zagotovljenih pravic, varovanje javnega zdravja načeloma upravičuje, da pristojni organ sprejme primerne ukrepe zoper slinavko in parkljevko tudi brez predhodnega zbiranja stališč zainteresiranih oseb glede elementov, ki so bili uporabljeni za njihovo utemeljitev. Taka omejitev lahko predstavlja pretiran in nesprejemljiv poseg, ki bi kršil tudi bistvo pravic obrambe, le v primeru, če zainteresirane stranke ne bi imele možnosti izpodbijati navedenih ukrepov v naknadnem postopku in v njem učinkovito predstaviti svojih stališč. Poleg tega, ob upoštevanju nujnosti hitrega ukrepanja zoper slinavko in parkljevko, načelo spoštovanja pravic obrambe ne zahteva nujno začasne odložitve izvedbe navedenih ukrepov do zaključka tega postopka.

(Glej točke od 74 do 77.)